Posjet seoskom gospodarstvu – OPG Preložnjak Christian – Kristoš
Učenici 2. a razreda u petak, 16. listopada 2026. godine, imali su izvrsnu priliku doživjeti ono što su naučili. Tijekom proteklog mjeseca usvajali su gradivo iz Prirode i društva na temu „Moje mjesto” pa su, umjesto ponavljanja u učionici, posjetili OPG Kristoš kako bi upoznali poljoprivredno gospodarstvo i vidjeli čime se ljudi bave u njihovu mjestu. Ljubazni domaćini proveli su učenike kroz svojih pet plastenika. Prvi plastenik od milja nazivaju „ljuti” jer se u njemu nalaze najljuće paprike i papričice. Učenici su upoznali legendarnu papričicu Carolina Reaper u žutoj i crvenoj boji te saznali da ljudi konzumiraju ljutu hranu zato što ona potiče lučenje hormona sreće. Prošetali su i plastenikom u kojemu rastu krastavci te male i velike rajčice, a na kraju razgledali i najblaži plastenik, ispunjen raznobojnim paprikama. Imali su priliku sami ubrati zelenu, žutu i crvenu papriku, a domaćini su za njih pripremili i aktivnost čišćenja suhog graha.
Osim toga, velika su atrakcija na OPG-u vijetnamske svinje koje su djeca mogla pomilovati. Domaćini su ovo nezamjenjivo iskustvo obogatili pripremom poslastica od crvenih i žutih lubenica, a učenici su dobili i simbolične poklone u obliku zdravih namirnica.
Učenici 2. a razreda zahvaljuju domaćinima na gostoprimstvu, bogatom iskustvu i svim novim spoznajama o povrću. Sigurno će se „naljutiti” kada krenu istraživati nove okuse hrane!

